
	Priekšlikums (FM - 19.05.2026.)
Lai nodrošinātu, ka tiek ievēroti 2.1.2.1.i. investīcijas "Centralizētās platformas un sistēmas" noteiktie komercdarbības atbalstu izslēdzošie nosacījumi, proti, atbilstība Ministru kabineta 2022. gada 14. jūlija noteikumu Nr. 435 "Eiropas Savienības Atveseļošanas un noturības mehānisma plāna 2. komponentes "Digitālā transformācija" 2.1. reformu un investīciju virziena "Valsts pārvaldes, tai skaitā pašvaldību, digitālā transformācija" īstenošanas noteikumi" (turpmāk - MK noteikumi Nr.435) 13.9.3.apakšpunktā noteiktajam, lūdzam projekta pasē un anotācijā iekļaut izvērtējumu par sadarbības partneriem, kas pamato atbalsta sniegšanu valsts funkcijas veikšanai, un nekvalificējas kā atbalsts saimnieciskai darbībai un komercdarbības atbalsts. Vēršam uzmanību, ka pasākuma ietvaros atbalstu (ieguldījumus) var veikt tikai tādās sistēmās, kas ir finansējuma saņēmēja vai sadarbības partneru īpašumā un kuras nepieciešamas tām uzdoto valsts pārvaldes uzdevumu izpildei. Skaidrojam, ka gadījumā, ja publiskie līdzekļi tiek novirzīti, piemēram, valsts funkciju veikšanai, tas atbilstoši Komisijas paziņojuma par Līguma par Eiropas Savienības darbību 107. panta 1. punktā minēto valsts atbalsta jēdzienu (C/2016/2946) 17.punktā noteiktajam, nav uzskatāms par atbalstu saimnieciskai darbībai.

3. Tiesību akta projekta ietekme uz valsts budžetu un pašvaldību budžetiem

Lūdzam veikt anotācijas 3.sadaļā šādus precizējumus (atbilstoši precizējumiem, kas sūtīti e-pastā 19.05.2026.):
- precizēt 2026.gadam ailē “saskaņā ar valsts budžetu kārtējam gadam” un “izmaiņas kārtējā gadā, salīdzinot ar valsts budžetu kārtējam gadam” 2.1.apakšpunktā norādīto finansējuma apmēru, lai tas kopsummā veidotu apmēru, kas 2026.gadam norādīts 6.punktā; ja gadījumā ailē “izmaiņas kārtējā gadā, salīdzinot ar valsts budžetu kārtējam gadam” 2.1.apakšpunktā ir iekļautas arī daļējas projekta uzturēšanas izmaksas 2026.gadā, tad tas ir jāskaidro 6.2.apakšpunktā pie uzturēšanas izmaksu apraksta un aprēķina, vienlaikus  papildinot rīkojuma grozījumu projektu ar punktu, kurā tiek noteikts projekta uzturēšanas izmaksu apmērs 2026.gadā un apmērs sākot ar 2027.gadu;
- aizpildīt 5.1.apakšpunktu, nodrošinot, ka vērtības atbilst 3.1.apakšpunktos norādītajam;
- ievērojot, ka projekta pasē darbību, kurām piemēro PVN (projekta pases 4.sadaļas 1., 2., 3., 5.punkts), izmaksu kopsumma ir 1 487 637 euro, kurai PVN izmaksas attiecīgi būtu 312 404 euro nevis 317 610 euro, kā norādīts šobrīd, lūdzam pievienot skaidrojumu par PVN apmēru;
- precizēt 6.punkta tabulā norādīto kopsummu 25 573 393 euro uz 2 557 393 euro;
- papildināt 6.2.apakšpunktu ar informāciju, no kura gada ir nepieciešamas projekta uzturēšanas izmaksas, kā arī sniegt skaidrojumu, kāpēc tās nav iespējams samazināt, ņemot vērā, ka projekta kopējā summa tiek samazināta, kā arī norādīt, ka pabeigtu projektu rezultātu uzturēšanas izmaksās var iekļaut tādas izmaksas, kas saistītas ar projekta ietvaros izveidotā risinājuma kapitālieguldījumu uzturēšanu un nav paredzamas izmaksas, kas saistītas jaunas infrastruktūras izveidi vai tās pilnveidošanu, kas būtu jauni kapitālieguldījumi.

Lūdzam papildināt rīkojuma projektu ar grozījumu, kas precizētu uzturēšanas izmaksas, ņemot vērā izteikto iebildumu pie anotācijas 3.sadaļas.

